Meisie o ile a nyakiša Mmagauta phapoše ya bodulo mo lekheišeneng la Phahameng. Ka lethabo le legolo Mmagauta a thotha thoto a dula lekheišeneng mo pelo ya gagwe e bego e le kgale e go belaela. A ntšha mokgwa ngwanenyana, a rata gore barutiši ba se mo telele, a ntšha bokgwari bja gagwe ka moka. Ba be ba re ge ba tsena ka phapošeng ya gagwe ba role dieta ntle, go se na yo a rilego ba di role, e le ge ba šia go šilafatša tlhweko ye ba bego ba e bona ka mahlo pele ga bona. Mogwane a napa a tlema lekgeswa a tsirimetša. A buduša tsela ka ga Mmagauta. Mosong le mantšiboa a itela mašuana a lerato le le tšhumago pelo ya gagwe. A lla ka tlala ye e mmolayago ka ge dijo di gana go tsena ka lebaka la lerato le le mo dutšego mogolong. Morwedi wa Phaka a ngangabala le ge go mo rata gona a be a mo rata, le yena boroko a bo hloka ka lebaka la lerato. A re ke nyaka go kgonthišiša ge e le lona leratorato, ke se phonkgele ka gare ga bodiba ke se ka bo hlotletša go iša gare ga bjona. A gopola la mogologolo le le rego: "Wa longwa ke selwana seswana o tla tšhaba le magokolodi." O be a tšhaba go itsenya mathateng.